**Ebaseaduslikult Eestis viibiva välismaalase ja rahvusvahelise kaitse taotleja kinnipidamine**

**EL varjupaigareformi rakendumisel**

1. **EL varjupaigareformist tulenevad nõuded**

EL varjupaigaõiguse reformi rakendumisel tuleb kõikide ebaseaduslikult EL välispiiri ületanud ja piiripunktis rahvusvahelist kaitset taotlenud välismaalaste suhtes, kes ei vasta määruse 2016/399 artiklis 6 sätestatud sisenemise tingimustele, viia läbi taustakontroll vastavalt määrusele (EL) 2024/1356[[1]](#footnote-1) (edaspidi *taustakontrolli määrus*). Taustakontrolle ei pea läbi viima nende kolmandate riikide kodanike suhtes, kes pole piiripunktis taotlenud rahvusvahelist kaitset (vt määruse 2024/1356 art 5 lg 1) või kes pärast EL välispiiri ebaseaduslikku ületamist saadetakse 72 tunni jooksul asjaomasse kolmandasse riiki tagasi (vt määruse 2024/1358 artikli 22 lõige 1 ja 4 koostoimes määrusega 2024/1356 art 5 lg 1 p a).

Rahvusvahelist kaitset sooviva välismaalase suhtes tuleb taustakontrolli ajal kohaldada direktiivis 2024/1346 (edaspidi *vastuvõtutingimuste direktiiv*) sätestatud rahvusvahelise kaitse taotlejate vastuvõtu ühiseid nõudeid (taustakontrolli määruse art 4 lg b). Sellest tulenevalt on rahvusvahelise kaitse taotleja kinnipidamine nii taustakontrolli kui ka sellele järgnevas rahvusvahelise kaitse menetluses, sh piiril toimuvas varjupaigamenetluses vastavalt määruse 2024/1348 artiklile 45 lubatud vastuvõtutingimuste direktiivi art 10 lõikes 4 sätestatud kinnipidamise alusel. Taotleja kinnipidamisel tuleb liikmeriigil tagada taotlejale vastuvõtutingimuste direktiivi artiklites 11 – 13 sätestatud tagatised ja kinnipidamisnõuded. Kui nende nõuete täitmine ei ole võimalik, tuleb piiril toimuv varjupaigamenetlus lõpetada (vt määruse 2024/1348 art 53 lg 2 p e). Seega asjaolu, et rahvusvahelise kaitse taotlejat pole taustakontrolli või piirimetluse läbiviimise ajal lubatud riiki siseneda, ei võta temalt rahvusvahelise kaitse taotleja staatusega antud kaitset.

Ebaseaduslikult riiki sisenenud ja/või siin ebaseaduslikult viibivate kolmandate riikide kodanike suhtes kohaldatakse direktiivis 2008/115/EÜ (edaspidi *tagasisaatmisdirektiiv*) sätestatud nõudeid. Lisaks karistusõiguslikele väljasaatmistele on liikmeriikidel jätkuvalt õigus mitte kohaldada tagasisaatmisdirektiivi kolmandate riikide kodanikele, kellele suhtes rakendatakse sisenemiskeelu otsust vastavalt Schengeni piirieeskirjale või kes on kinni peetud seoses liikmesriigi välispiiri ebaseadusliku ületamisega ning kes ei ole hiljem saanud luba või õigust kõnealuses liikmesriigis viibimiseks (art 2 lg 2 p a). Küll tuleb nende isikute kinnipidamisel järgida tagasisaatmisdirektiivi art 4 lg 4 sätestatud tagatisi, sh kinnipidamistingimuste nõudeid.

Kui liikmesriik on otsustanud kohaldada tagasisaatmisdirektiivi art 2 lg 2 erisust, siis piirimenetluses tehtud sisenemiskeelu otsuse täitmisel tuleb kolmanda riigi kodaniku kinnipidamisel arvestada tagasisaatmisdirektiivi art 15 lõigetes 5 ja 6 sätestatud kinnipidamise tähtaegu (vt määruse 2024/1349 artikkel 4 lg 6). Samuti on kolmanda riigi kodaniku kinnipidamine tagasisaatmise piirimenetluses lubatud määruses 2024/1349 (edaspidi *tagasisaatmise piirimenetluse määrus*) sätestatud alusel, võttes arvesse piiril toimunud varjupaigamenetluses tehtud otsuseid: 1) nende kolmandate riikide kodanike puhul, kes olid piiril toimuva varjupaigamenetluse raames kinni peetud, võib kinnipidamist väljasaatmise eesmärgil jätkata tagasisaatmise piirimenetluse määruse artikkel 5 lg 2 alusel; 2) kolmandate riikide kodanikke, keda piiril toimuva varjupaigamenetluse raames kinni ei peetud, võib kinni pidada, kui on olemas põgenemise oht, nad väldivad või takistavad tagasisaatmise ettevalmistamist või väljasaatmist või nad kujutavad endast ohtu avalikule korrale või riigi julgeolekule (tagasisaatmise piirimenetluse määruse artikkel 5 lg 3). Kui tagasisaatmise piirimenetluses ei õnnestu 12 nädala jooksul sisenemiskeelu otsust või tagasisaatmisotsust täitmisele pöörata, tuleb tagasisaatmismenetlust jätkata vastavalt tagasisaatmisdirektiivile (määruse 2024/1349 art 4 lg 4).

1. **Ettepanekud**
	1. **Muudetakse rahvusvahelise kaitse taotleja kinnipidamise aluseid**

EL varjupaigareformi rakendamiseks viiakse välismaalasele rahvusvahelise kaitse andmise seaduse (VRKS) §-s 361 rahvusvahelise kaitse taotleja kinnipidamise alused kooskõlla vastuvõtutingimuste direktiivi artikli 10 lõikega 4. Kui kehtiv EL õigus (VRKS § 361 lg 2 punkt 3) lubab taotlejat kinni pidada, et kontrollida tema riiki sisenemise aluseid, siis taustakontrolli läbiviimise kohustusega seda alust muudetakse. Edaspidi on lubatud taotlejat kinni pidada, kui taotlejat on järelevalvemeetmena kohustatud elama kindlaks määratud kohas ja ta pole seda kohustust täitnud (VRKS § 361 lg 2 p 3). VRKS § 361 lg 2 punkti 4 sõnastus viiakse paremini kooskõlla vastuvõtutingimuste direktiivi artikli 10 lõke 4 punktis b sätestatuga. Seeläbi on lubatud taotlejat kinni pidada ka juhul, kui PPA on taotluse suhtes teinud otsuse, kuid kohtumenetluses on taotluse asjaolud vaidlustatud ja taotleja suhtes esineb põgenemise oht. VRKS § 361 lg 2 punkti 6 puhul sõnastatakse kinnipidamise alus ümber, sätestades, et taotlejat võib kinni pidada avaliku korra või riigi julgeoleku tagamiseks. Tegemist on sõnastusliku muudatusega, et ühtlustada VRKS-s ning väljasõidukohustuse ja sissesõidukeelu seaduses (VSS) asjaomase kinnipidamise aluse sõnastust. Uue alusena kehtestatakse taotleja kinnipidamine, et otsustada piirimenetluses taotleja õiguse üle siseneda Eesti territooriumile (VRKS § 361 lg 2 p 8).

* 1. **Kehtestatakse täiendavad kinnipidamise alused VSS-s**

Tagasisaatmisdirektiivi artikli 15 lõige 1 näeb sõnaselgelt ette kaks kinnipidamise alust, mis põhinevad ühelt poolt tagasisaatmisdirektiivi artikli 3 punktis 7 määratletud põgenemise ohu olemasolul ja teiselt poolt asjaolul, et asjaomane isik hoiab kõrvale tagasisaatmise ettevalmistamisest või väljasaatmisest või takistab seda. Euroopa Kohus on asunud seisukohale, et lisaks tagasisaatmisdirektiivi art 15 lõikes 1 sätestatud kinnipidamise alustele võivad liikmesriigid ette näha muid konkreetseid kinnipidamise aluseid (vt Euroopa Kohtu seisukoht kohtuasjas C‑241/21, punkt 36). Selleks et luua parem sidusus rahvusvahelise kaitse andmise ja väljasõidukohustuse menetluse vahel, täiendatakse VSS-s ebaseaduslikult riigis viibiva välismaalase kinnipidamise aluseid. Sarnaselt VRKS-s rahvusvahelise kaitse taotleja kinnipidamise alusteganähakse ette, et ebaseaduslikult riigis viibivat välismaalast võib kinni pidada ka juhul, kui see on vajalik tema isiku tuvastamiseks või isikusamasuse kontrollimiseks, isiku kodakondsuse kontrollimiseks või väljaselgitamiseks või avaliku korra või riigi julgeoleku tagamiseks.

Taustakontrolli määrus võimaldab liikmesriigil jätta taustakontrolli toimingud tegemata või alustatud toimingud lõpetamata, kui ebaseaduslikult välispiiri ületanud välismaalane saadetakse 72 tunni jooksul tagasi (vt määruse (EL) 2024/1358 artikli 22 lõige 1 koostoimes 2024/1356 art 5 lg 1 p a). Samuti võib taustakontrolli jätta lõpetamata, kui välismaalane antakse teisele liikmesriigile üle vastavalt kahepoolsele kokkuleppele (määruse 2024/1356 art 7 lg 2). Mõlemal juhul peab liikmesriik tagama, et asjaomase välismaalase suhtes kohaldatakse kinnipidamist. Seetõttu nähakse VSS-s ette, et ebaseaduslikult välispiiri ületanud välismaalast võib kinni pidada tema üleandmiseks vastuvõtvale riigile tagasivõtulepingu või muu kokkuleppe kohaselt.

Tuginedes tagasisaatmise piirimenetluse määruse art 5 lõikele 3 nähakse eelnõus ette, et välismaalase suhtes, keda ei peetud piiril toimuva varjupaigamenetluse läbiviimisel kinni, võib kohaldada kinnipidamist väljasõidukohustuse täitmiseks, kui see on vajalik põgenemise ohu tõttu, avaliku korra või riigi julgeoleku tagamiseks või põhjusel, et ta takistab või väldib oma väljasõidukohustuse läbiviimist. Kui taotlejat peeti juba piiril toimuva varjupaigamenetluse läbiviimisel kinni, saab tema kinnipidamist jätkata määruse (EL) 2024/1349 artikli 5 lõikega 2 alusel.

Lisaks välismaalasele, kelle suhtes kohaldatakse piirimenetlust, ei ole liikmesriikide territooriumile lubatud siseneda ka kolmanda riigi kodanikul, kes pole välispiiril rahvusvahelist kaitset taotlenud, kuid kes ei vasta riiki sisenemise tingimustele (määruse 2016/399 art 14 lg 4). Sel juhul võidakse talle teha sisenemiskeelu otsus (VSS § 282 lg 1) ja kohustada teda lahkuma riiki, kust ta Eestisse sisenes. Eelnõuga säilitatakse tänane korraldus, mille kohaselt ei kohaldata sisenemiskeelu otsuse täitmisele tagasisaatmisdirektiivi nõudeid (tagasisaatmisdirektiivi art 2 lg 2 p a), sh tagasisaatmisdirektiivi art 15 lõikes 1 sätestatud kinnipidamise aluseid, vaid välismaalast võib kinni pidada ainuüksi sisenemiskeelu otsuse täitmiseks. See aga ei tähenda, et lisaks sisenemiskeelu otsuse täitmisele ei võiks välismaalase puhul esineda ka muud kinnipidamise alused (nt isik kujutab ohtu avalikule korrale või riigi julgeolekule, esineb põgenemise oht, tema isik pole tuvastatud).

* 1. **Muudetakse kinnipidamise kohtuliku kontrolli tähtaegu**

Euroopa inimõiguste ja põhivabaduste kaitse konventsiooni artikli 5 lõike 4 kohaselt peavad riigid tagama kinnipidamise kohtupoolse kiire läbivaatamise. Nii vastuvõtutingimuste direktiiv kui ka tagasisaatmisdirektiiv võimaldavad kinnipidamist kontrollida nii välismaalase taotlusel kui ka *ex officio*. Vastuvõtutingimuste direktiivi art 11 lg 3 kohaselt tuleb taotleja vabastada, kui kohtulikku läbivaatamist ametiülesande korras ei viida lõpule 21 päeva jooksul alates kinnipidamise algusest või kui taotleja esitatud taotlusel teostatavat läbivaatamist ei viida lõpule 21 päeva jooksul pärast asjakohaste menetluste alustamist.

Kehtiv VRKS ja VSS näevad ette, et taotlejate ja ebaseaduslikult Eestis viibivate välismaalaste kinnipidamise kohtulik kontroll peab toimuma 48 tunni jooksul *ex officio*. Kinnipidamise taotluste menetlemine, sh kohtuistungi pidamine 48 tunni jooksul suurema hulga sisserändajate puhul on väga suureks väljakutseks nii PPA-le kui ka kohtutele. Arvestades, et mitmetes liikmesriikides on välismaalase kinnipidamise läbivaatamise tähtaeg teadaolevalt oluliselt pikem (nt Hollandis 28 päeva, Kreekas ja Sloveenias 3 kuud, Belgias 2 kuud, Horvaatia 8 päeva, Soomes 4 päeva, Ungaris 72 tundi), pikendatakse välismaalase ilma halduskohtu loata kinnipidamise tähtaega. Eelnõuga nähakse ette, et rahvusvahelise kaitse taotleja ja ebaseaduslikult riigis viibiva välismaalase kinnipidamise kohtpoolne kontroll peab toimuma hiljemalt 72 tunni jooksul *ex officio*. Kui välismaalasele pole riiki sisenemiseks luba antud (s.t talle on väljastatud sisenemiskeeld või välismaalane kuulub piirimenetluse sihtrühma), vaatab kohus taotleja kaebuse alusel tema kinnipidamise hiljemalt 21 päeva jooksul läbi. PPA-l või KAPO-l on õigus ka ise taotleda halduskohtult luba välismaalase kinnipidamise jätkamiseks, kui välismaalane pole oma kinnipidamist kaebetähtaja jooksul vaidlustanud, kuid kinnipidamise vajadus pole ära langenud.

Selleks et kinnipidamise kohtuliku kontrolli läbiviimist kiirendada, volitatakse siseministeeriumit kehtestama määrusega kinnipidamiseks loa saamise taotluses esitatavate andmete ja tõendite loetelu. Eesmärgiks on töötada välja taotluse vorm, milles märgitakse kinnipidamise aluse(d) ja esitatakse faktilised asjaolud koos tõenditega. Nii on võimalik PPA-l või KAPO-l rändesurve suurenemisel kinnipidamise taotlused kiiresti koostada ja arendustööde valmimisel E-toimiku vahendusel kohtutele esitada.

Rahvusvahelise kaitse taotluse esitamine ei lõpeta tagasisaatmismenetlust. Kui liikmesriikidel ei oleks võimalik vältida olukorda, et asjaomane isik saavutaks varjupaigataotluse esitamisega automaatselt selle, et ta vabastatakse, kahjustaks see tagasisaatmisdirektiivi eesmärki, st riigis ebaseaduslikult viibivate kolmandate riikide kodanike tõhusat tagasisaatmist (30. mai 2013. aasta kohtuotsus Arslan, [C‑534/11](https://eur-lex.europa.eu/legal-content/ET/AUTO/?uri=ecli:ECLI%3AEU%3AC%3A2013%3A343&locale=et), [EU:C:2013:343](https://eur-lex.europa.eu/legal-content/ET/TXT/PDF/?uri=ecli:ECLI%3AEU%3AC%3A2013%3A343), punkt [60](https://eur-lex.europa.eu/legal-content/ET/TXT/HTML/?uri=ecli:ECLI%3AEU%3AC%3A2013%3A343&anchor=#point60)). Seetõttu nähakse ette, et PPA-l või KAPO-l tuleb 72 tunni jooksul taotleda kohtult kinnipidamise luba, kui välismaalane on väljasõidukohustuse menetluse ajal, sh sisenemiskeelu otsuse täitmisel esitanud esimest korda rahvusvahelise kaitse sooviavalduse (VRKS § 362 lg 3). Sel juhul välismaalast kinnipidamisest ei vabastata enne, kui kohus on kinnipidamise õiguspärasust kontrollinud.

Halduskohtul on õigus välismaalase kinnipidamise tähtaega VRKS ja VSS alusel pikendada kuni 4 kuu kaupa. Rahvusvahelise kaitse taotleja maksimaalaset kinnipidamise tähtaega (kuni 18 kuud) ei muudeta. Väljasõidukohustusega välismaalase puhul on kinnipidamise pikendamine kuni 18 kuuni lubatud, kui pärast 6-kuulist kinnipidamist välismaalane takistab või väldib väljasõidukohustuse menetluse läbiviimist või tal puuduvad tagasipöördumiseks vajalikud reisidokumendid.

* 1. **Võimaldatakse välismaalase kinnipidamist jätkata tema õigusliku seisundi muutmisel**

Juba praegu on rahvusvahelise kaitse menetlus ja väljasõidukohustuse menetlus omavahel tihedalt sidustatud - rahvusvahelise kaitse andmisest keeldumise korral tehakse taotluse tagasilükkavas otsuses lahkumisettekirjutus ja vajadusel sissesõidukeelu otsus. EL varjupaigareformi rakendumisel muutub see praktika kõikidele liikmesriikidele kohustuslikuks (määrus 2024/1348 art 37). Ka kohtumenetluste läbiviimisel tuleks suurendada rahvusvahelise kaitse ja tagasisaatmise valdkondade omavahelist sidustamist, et suurendada menetlusökonoomiat. Eelnõu kohaselt lubatakse välismaalast, kellele kinnipidamiseks on kohus rahvusvahelise kaitse menetluses loa andnud, kinni pidada loa kehvusaja tähtaja lõpuni ka siis, kui välismaalasele pandud väljasõidukohustus hakkab kehtima. Muudatuse eesmärkon vähendada PPA ja kohtute koormust ning võimaldada välismaalase kinnipidamise tähtaja pikendamisel lähtuda mitte välismaalase õiguslikust seisundist, vaid tema suhtes eelnevas menetluses tuvastatud ja kohtu poolt kinnitatud asjaoludest. PPA ja KAPO on siiski jätkuvalt kohustatud välismaalase kinnipidamise vajalikkust hindama ja ta koheselt vabastama, kui välismaalase kinnipidamiseks puudub VSS-s sätestatud alus või muude järelevalvemeetmete kohaldamisega on võimalik tema põgenemise ohtu ära hoida.

Korduva rahvusvahelise kaitse taotluse esitamisel näeb eelnõu ette (VRKS § 362 lg 51), et PPA võib jätkata välismaalase, kes esitab väljasõidukohustuse menetluses korduva rahvusvahelise kaitse taotluse, kinnipidamist kohtu loaga määratud tähtaja lõpuni.Euroopa Parlamendi ja nõukogu määruse (EL) 2024/1348 (menetlustingimuste kohta) artikkel 56 näeb ette, et teise ja järgneva korduva taotluse puhul ei teki välismaalasel õigust riigis viibida. Tegu on olulise muudatusega võrreldes kehtiva põhimõttega, mille järgi õigus riigis viibida tuleneb välismaalase õiguslikust seisundist ehk tema rahvusvahelise kaitse taotleja staatusest. Esimese korduva taotluse puhul ei teki riigis viibimise õigust tingimusel, et taotlust ei vaadata sisuliselt läbi. Seega tuleb seaduses ühtlustada esimese korduva taotluse maksimaalne menetlustähtaeg selle tähtajaga (eelnõu kohaselt 72 tundi), mille jooksul tuleks välismaalase kinnipidamiseks taotleda kohtu luba VRKS-i alusel. Seetõttu peab riik seadma ambitsiooni, et esimesed korduvad taotlused hinnatakse 72 tunni jooksul, vastasel juhul peaks välismaalase edasiseks kinnipidamiseks taotlema kohtu luba rahvusvahelise kaitse taotlejale kohalduva regulatsiooni alusel.

* 1. **Luuakse põgenemisohu olemasolu eeldus**

Taustakontrolli ja piirimenetluse läbiviimisel tuleb liikmesriikidel tagada, et taotlejad ei siseneks liikmesriigi territooriumile. Samuti ei ole sisenemiskeelu otsuse saanud välismaalastel õigust liikmesriigi territooriumile siseneda. Kuigi EL varjupaiga reformiga ei muudeta põhimõtet, et kinnipidamist on lubatud kasutada üksnes viimase abinõuna juhul, kui muid järelevalvemeetmeid ei ole võimalik tulemuslikult kohaldada, ei saa VSS §-s 68 sätestatud kõiki põgenemise ohu kriteeriumeid käsitleda võrdväärsetena. Uuesti sõnastatud tagasisaatmisdirektiivi eelnõu (doc 9620/19), milles EL Nõukogu leppis 2019. aastal kokku üldises lähenemisviisis, sätestab loetelu objektiivsetest kriteeriumidest, mis annavad aluse arvata, et kolmanda riigi kodanik võib põgeneda. Nende seast on välja toodud kriteeriumid, mille puhul põgenemise ohu olemasolu eeldatakse, kui ei ole tõendatud teisiti (art 6 lg 2). Analoogselt sätestatakse VRKS-s ja VSS-s põgenemisohu eeldus välismaalaste puhul, kellele pole antud õigust riiki siseneda.

**Eelnõuga tehtavad muudatused**

**VRKS § 361. Kinnipidamise alused**

* + 1. Rahvusvahelise kaitse taotlejat võib kinni pidada käesoleva paragrahvi lõikes 2 sätestatud alusel, kui käesolevas seaduses sätestatud järelevalvemeetmeid ei ole võimalik tõhusalt kohaldada. Kinnipidamine peab olema kooskõlas proportsionaalsuse põhimõttega ning kinnipidamisel peab arvestama igal üksikjuhtumil rahvusvahelise kaitse taotlejaga seotud olulisi asjaolusid.
		2. Rahvusvahelise kaitse taotlejat võib ~~vältimatu vajaduse korral~~ kinni pidada järgmistel alustel:
1. isiku tuvastamine või isikusamasuse kontrollimine;
2. isiku kodakondsuse kontrollimine või väljaselgitamine;
3. ~~isiku riiki saabumise ja riigis viibimise õiguslike aluste kontrollimine~~ kui ta ei ole täitnud kindlaksmääratud kohas elamise kohustust ja endiselt on olemas põgenemise oht;
4. rahvusvahelise kaitse taotluse ~~menetlemisel~~ ~~tähtsust omavate~~ aluseks olevate asjaolude väljaselgitamine, eelkõige juhul, kui on olemas põgenemise oht;
5. kui välismaalane on ~~Eestist lahkuma kohustamise~~ väljasõidukohustuse menetluses kinni peetud ja on põhjendatud alus arvata, et isik on esitanud rahvusvahelise kaitse taotluse ~~lahkumiskohustuse täitmise~~ väljasõidukohustuse edasilükkamiseks või ~~väljasaatmise vältimiseks~~ täideviimiseks;
6. ~~riigi julgeoleku või avaliku korra~~ ~~kaitsmine~~ avaliku korra või riigi julgeoleku tagamine;
7. isiku üleandmine Euroopa Parlamendi ja nõukogu määruses (EL) 2024/1351 sätestatud korras, kui on olemas põgenemise oht või kui kinnipidamine on vajalik ~~riigi julgeoleku või avaliku korra kaitsmiseks~~ avaliku korra või riigi julgeoleku tagamiseks;
8. selleks, et otsustada piirimenetluse raames kooskõlas Euroopa Parlamendi ja nõukogu määruse (EL) 2024/1348 artikliga 43 taotleja õiguse üle siseneda Eesti territooriumile.
9. Käesolevas paragrahvis nimetatud põgenemise ohuna käsitatakse seda, kui esineb väljasõidukohustuse ja sissesõidukeelu seaduse §-s 68 nimetatud asjaolu ~~või isik on loata lahkunud teisest Euroopa Liidu liikmesriigist~~.
10. Eeldatakse rahvusvahelise kaitse taotleja põgenemise ohu olemasolu, kui piirimenetluse raames kooskõlas Euroopa Parlamendi ja nõukogu määruse (EL) 2024/1348 artikliga 43 otsustatakse tema õiguse üle siseneda Eesti territooriumile.
11. Käesoleva paragrahvi lõikes 2 sätestatud kinnipidamise alused ei piira isiku kinnipidamist muudes seadustes sätestatud alustel, kui käesolevas seaduses ei ole sätestatud teisiti.

**VRKS § 362.****Rahvusvahelise kaitse taotleja kinnipidamise otsustamine ja pikendamine**

1. Politsei- ja Piirivalveamet või Kaitsepolitseiamet võib rahvusvahelise kaitse taotlejat käesoleva seaduse § 361 lõike 2 punktides 1–7 sätestatud alusel ja lõikes 1 nimetatud põhimõtteid arvestades ilma halduskohtu loata kinni pidada kuni ~~48~~ 72 tundi ~~kinnipidamiskeskuses või ametiruumdes~~.
2. Politsei- ja Piirivalveamet või Kaitsepolitseiamet võib rahvusvahelise kaitse taotlejat käesoleva seaduse § 361 lõike 2 punktis 8 sätestatud alusel ja lõikes 1 nimetatud põhimõtteid arvestades ilma halduskohtu loata kinni pidada kuni 21 kalendripäeva.
	* 1. Kui rahvusvahelise kaitse taotlejat on vaja käesoleva seaduse § 361 ~~lõikes 2~~ lõike 2 punktides 1–8 sätestatud alusel ja lõikes 1 nimetatud põhimõtteid arvestades kinni pidada kauem kui on lõigetes 1 ja 2 sätestatud tähtaeg, taotleb Politsei- ja Piirivalveamet või Kaitsepolitseiamet halduskohtult loa rahvusvahelise kaitse taotleja kinnipidamiseks ja paigutamiseks ~~kinnipidamiskeskusesse~~ kuni ~~kaheks~~ neljaks kuuks.
		2. Kui välismaalane esitab ~~kinnipidamiskeskuses kinnipidamise ajal või väljasaatmise~~ väljasõidukohustuse menetluse käigus rahvusvahelise kaitse taotluse, peab Politsei- ja Piirivalveamet või Kaitsepolitseiamet ta kinni ja taotleb halduskohtult ~~48~~ 72 tunni jooksul rahvusvahelise kaitse taotluse esitamisest arvates loa tema kinnipidamiseks kuni ~~kaheks~~ neljaks kuuks, kui esinevad käesoleva seaduse § 361 ~~lõikes 2~~ lõike 2 punktides 1–7 sätestatud rahvusvahelise kaitse taotleja kinnipidamise alus ja lõikes 1 nimetatud põhimõtted.
		3. Käesoleva paragrahvi lõigetes 3 sätestatud juhul välismaalase kinnipidamine väljasaatmise eesmärgil peatatakse kuni välismaalase riigis viibimise õigus on lõppenud.
		4. Halduskohus pikendab käesoleva paragrahvi lõikes 1 ja 2 sätestatud tähtaega kuni nelja kuu kaupa juhul, kui esinevad käesoleva seaduse § 361 lõikes 2 sätestatud alus ja lõikes 1 nimetatud põhimõtted.
		5. Kui halduskohus on andnud käesoleva seaduse alusel loa välismaalase kinnipidamiseks, rahvusvahelise kaitse menetlus on lõpliku otsusega lõppenud või kelle riigis viibimise õigust on kohus otsustanud piirata ning Politsei- ja Piirivalveameti või Kaitsepolitseiameti hinnangul esinevad väljasõidukohustuse- ja sissesõidukeelu seaduses sätestatud alused välismaalase kinnipidamiseks tema väljasaatmise eesmärgil, võib Politsei- ja Piirivalveamet või Kaitsepolitseiamet alustada tema kinnipidamist väljasaatmise eesmärgil loas määratud kinnipidamise tähtaja lõpuni.
		6. Kui halduskohus on andnud väljasõidukohustuse ja sissesõidukeelu seaduse alusel loa välismaalase kinnipidamiseks ja välismaalane on esitanud korduva rahvusvahelise kaitse taotluse, võib Politsei- ja Piirivalveamet või Kaitsepolitseiamet jätkata välismaalase kinnipidamist halduskohtu loas määratud kinnipidamise tähtaja lõpuni.
		7. Lõiget 8 kohaldatakse esimese korduva rahvusvahelise kaitse taotluse esitanud välismaalase kinnipidamisel tingimusel, et Politsei- ja Piirivalveamet teeb taotluse suhtes keelduva otsuse 72 tunni jooksul arvates taotluse esitamisest.
		8. Rahvusvahelise kaitse taotleja kinnipidamise ja kinnipidamise tähtaja pikendamise otsustab halduskohus halduskohtumenetluse seadustiku haldustoiminguks loa andmise sätete järgi.
		9. Valdkonna eest vastutav minister kehtestab määrusega kinnipidamiseks loa saamise taotluses esitatavate andmete ja tõendite loetelu.

**VSS § 23. ~~Kinnipidamiskeskusesse paigutamine~~ Ebaseaduslikult Eestis viibiva välismaalase kinnipidamine**

1. ~~Politsei- ja Piirivalveamet või Kaitsepolitseiamet taotleb halduskohtult loa pidada Eestis viibimisaluseta viibiv välismaalane kinni ja paigutada ta kinnipidamiskeskusesse kuni kaheks kuuks, kui käesolevas seaduses sätestatud järelevalvemeetmete kohaldamine ei taga välismaalase Eestist lahkuma kohustamise menetluse läbiviimise või lahkumiskohustuse täitmise tulemuslikkust. See on eelkõige lubatud juhul, kui:~~~~1) esineb välismaalase põgenemise oht;~~~~2) välismaalane ei täida kaasaaitamiskohustust või~~~~3) välismaalasel puuduvad tagasipöördumiseks vajalikud dokumendid või nende hankimine vastuvõtvast või transiidiriigist viibib~~

Politsei- ja Piirivalveamet või Kaitsepolitseiamet võib ebaseaduslikult Eestis viibivat välismaalast kinni pidada kuni 72 tundi käesoleva paragrahvi lõike 3 punktides 1–7 sätestatud alusel, kui käesolevas seaduses sätestatud järelevalvemeetmeid ei ole võimalik tõhusalt kohaldada tema väljasõidukohustuse ettevalmistamiseks või selle täitmiseks. Kinnipidamine peab olema kooskõlas proportsionaalsuse põhimõttega ning kinnipidamisel peab arvestama igal üksikjuhtumil välismaalasega seotud olulisi asjaolusid.

1. Politsei- ja Piirivalveamet või Kaitsepolitseiamet võib ebaseaduslikult Eestis viibivat välismaalast ilma halduskohtu loata kinni pidada kuni 21 kalendripäeva käesoleva paragrahvi lõike 3 punktis 9 sätestatud alusel, kui käesolevas seaduses sätestatud järelevalvemeetmeid ei ole võimalik tõhusalt kohaldada tema väljasõidukohustuse ettevalmistamiseks või selle täitmiseks. Kinnipidamine peab olema kooskõlas proportsionaalsuse põhimõttega ning kinnipidamisel peab arvestama igal üksikjuhtumil välismaalasega seotud olulisi asjaolusid.
2. Ebaseaduslikult Eestis viibivat välismaalast võib kinni pidada järgmistel alustel:
3. isiku tuvastamine või isikusamasuse kontrollimine;
4. isiku kodakondsuse kontrollimine või väljaselgitamine;
5. põgenemise ohu esinemine;
6. välismaalane takistab või väldib väljasõidukohustuse menetluse läbiviimist;
7. välismaalasel puuduvad tagasipöördumiseks vajalikud dokumendid või nende hankimine vastuvõtvast või transiidiriigist viibib;
8. avaliku korra või riigi julgeoleku tagamine;
9. ebaseaduslikult välispiiri ületanud välismaalase üleandmine vastuvõtvale riigile tagasivõtulepingu või muu kokkuleppe kohaselt;
10. välismaalasele rahvusvahelise kaitse andmise seaduse § 361 lõige 2 punkti 8 alusel kinni peetud välismaalase väljasõidukohustuse täitmine;
11. sisenemiskeelu otsuse täitmine.
12. Eeldatakse ebaseaduslikult Eestis viibiva välismaalase põgenemise ohu olemasolu, kui tema kohta on tehtud sisenemiskeelu otsus või tema väljasõidukohustust täidetakse piiril toimuvas tagasisaatmismenetluses Euroopa Parlamendi ja nõukogu määruse (EL) 2024/1349 artikli 5 lõike 2 tähenduses.
13. Kui ebaseaduslikult Eestis viibivat välismaalast on vaja käesoleva paragrahvi lõikes 3 sätestatud alusel ja lõikes 1 nimetatud põhimõtteid arvestades kinni pidada kauem kui on lõigetes 1 või 2 sätestatud tähtaeg, taotleb Politsei- ja Piirivalveamet või Kaitsepolitseiamet halduskohtult loa tema kinnipidamiseks ja paigutamiseks Politsei- ja Piirivalveameti või Kaitsepolitseiameti määratud kinnipidamiskohta kuni neljaks kuuks, arvestades käesoleva seaduse § 25 lõikes 2 sätestatut.
14. Kui lahkumisettekirjutus on tehtud välismaalasele, keda Euroopa Parlamendi ja nõukogu määruse (EL) 2024/1348 alusel läbiviidavas piirimenetluses kinni ei peetud, võidakse tema väljasõidukohustus täita kinnipidamise teel, kui esinevad käesoleva paragrahvi lõikes 1 nimetatud põhimõtted ja lõike 3 punktis 3, 4 või 6 sätestatud alus.
15. Halduskohus annab loa välismaalase kinnipidamiseks Politsei- ja Piirivalveameti või Kaitsepolitseiameti määratud kinnipidamiskohas kuni ~~kaheks~~ neljaks kuuks käesoleva paragrahvi lõikes ~~1~~ 3 sätestatud alusel, kui käesolevas seaduses sätestatud järelevalvemeetmeid ei ole võimalik tõhusalt kohaldada. Kinnipidamine peab olema kooskõlas proportsionaalsuse põhimõttega ning kinnipidamisel peab igal üksikjuhtumil arvestama välismaalasega seotud olulisi asjaolusid.
16. Valdkonna eest vastutav minister kehtestab määrusega kinnipidamiseks loa saamise taotluses esitatavate andmete ja tõendite loetelu.

*/VSS §-s 23 sätestatud kinnipidamistingimusi puudutavad normid sätestatakse eraldi §-s/*

**§ 25. ~~Kinnipidamiskeskuses kinnipidamise tähtaja~~ Ebaseaduslikult Eestis viibiva välismaalase kinnipidamise pikendamine**

1. ~~Välismaalase lahkumiskohustuse täitmiseks pikendab halduskohus~~ Politsei- ja Piirivalveameti või Kaitsepolitseiameti taotlusel võib halduskohus pikendada ~~väljasaadetava~~ ebaseaduslikult Eestis viibiva välismaalase ~~kinnipidamiskeskuses~~ kinnipidamise tähtaega kuni nelja kuu kaupa, kuid kõige kauem kuueks kuuks tema kinnipidamise päevast arvates, kui esinevad käesoleva seaduse § 23 lõikes ~~1~~ 3 sätestatud alus ja ~~sama paragrahvi lõikes 1~~~~1~~ lõikes 1 nimetatud põhimõtted.
2. ~~Kui väljasaadetav ei täida jätkuvalt kaasaaitamiskohustust või tagasipöördumiseks vajalike dokumentide hankimine vastuvõtvast või transiidiriigist viibib, pikendab halduskohus pärast käesoleva paragrahvi lõikes 1 sätestatud tähtaja möödumist Politsei- ja Piirivalveameti taotlusel väljasaadetava kinnipidamiskeskuses kinnipidamise tähtaega nelja kuu kaupa, kuid kõige kauem 18 kuuks tema kinnipidamiskeskusesse paigutamise päevast arvates.~~ Pärast käesoleva paragrahvi lõikes 1 sätestatud tähtaja möödumist võib halduskohus pikendada Politsei- ja Piirivalveameti või Kaitsepolitseiameti taotlusel välismaalase kinnipidamise tähtaega nelja kuu kaupa, kuid kõige kauem 18 kuuks tema kinnipidamise päevast arvates, kui esineb käesoleva seaduse § 23 lõike 3 punktis 4 või 5 sätestatud alus ja lõikes 1 nimetatud põhimõtted.
3. Käesoleva paragrahvi lõigetes 1 ja 2 sätestatud ~~väljasaadetava~~ kinnipidamise tähtaja hulka ei arvata tema esitatud rahvusvahelise kaitse saamise taotluse menetlemise aega.
1. Euroopa Parlamendi ja nõukogu määrus 2024/1356, millega kehtestatakse kolmanda riigi kodanike taustakontroll välispiiridel ning muudetakse määrusi (EÜ) nr 767/2008, (EL) 2017/2226, (EL) 2018/1240 ja (EL) 2019/817 [↑](#footnote-ref-1)